অভিযোগের ভিত্তিতে কালের কণ্ঠ’র অনুসন্ধানে বেরিয়ে এসেছে, বাগেরহাট শহরের মিঠাপুকুরপাড় এলাকার কে আলী রোডের মৃত হেমায়েত উদ্দিন তালুকদারের ছেলে মান্নান তালুকদার। পড়ালেখা করেছেন মাদরাসায়। তবে কোনো সার্টিফিকেট নেই। ১৯৮৪ সালে বাগেরহাট জেলা প্রশাসক কার্যালয়ে উমেদার পদে নিয়োগ পান। চাকরি করেন ২০১০ সাল পর্যন্ত। ২৬ বছর চাকরির পর স্বেচ্ছায় অবসর নেন। সেই সময় তিনি অবসরকালীন ভাতা সম্পর্কে কাউকে বলেছেন ওই টাকা তিনি একটি মাদরাসায় দান করেছেন। আবার কাউকে বলেছেন ওই টাকায় সুদ হয়েছে বিধায় তা সরকারি তহবিলে জমা দিয়ে এসেছেন। সেই লোকটিই এখন মোটা অঙ্কের লভ্যাংশ দেওয়ার আশ্বাস দিয়ে সাধারণ মানুষের কাছ থেকে আমানত সংগ্রহ করে গড়ে তুলেছেন সাবিল গ্রুপ। তবে নিউ বসুন্ধরা রিয়েল এস্টেটের নামেই চলছে আমানত সংগ্রহ। এই প্রতিষ্ঠানের প্রতিটি সাইনবোর্ড এবং কাগজপত্রে লেখা রয়েছে ইসলামী শরিয়াহ মোতাবেক পরিচালিত। রেজি নং-সি ৮৯১১৪/২০১০।